
Je kresťanstvo ťažké, alebo ľahké?
============================
Je kresťanstvo ťažké alebo ľahké? Ako to s ním je? Je ľahšie byť človekom tohto sveta, alebo je ľahšie svet opustiť a byť synom Boha v Božom Kráľovstve? 
Možno nastal čas sa nad týmto dnes pristaviť - keď sledujeme, ako faraón, ktorý sa považuje za vtelenie boha Hóra, syna Ozirisovho, spôsobí premenu vody na skazenú a zapáchajúcu krv, ktorá sa nedá piť - a na druhej strane tá istá voda je iným Synom Boha, Kristom, tiež premenená na niečo iné (a tiež na pohľad rovnako červené), akurát že je to víno, ohnivé, silné, prinášajúce radosť a pôžitok!
Myslím, že s kresťanstvom je to ako so športovaním. 
Pre človeka, ktorý nemá šport rád a radšej má jedlo a pohodlie a hranie sa na počítači, je šport utrpením. A keby ho mal robiť naozaj tak tvrdo, ako ho robí športovec, tak by ho to vari  naozaj aj zabilo.
Na druhej strane, športovec to robí s pasiou a radosťou. Sám od seba. Neznamená to, že jeho tréningy sú ľahké! Naopak, trénuje tvrdo, extrémne. Po skončení možno ledva stojí na nohách. A stoji ho to nielen sily, ale aj množstvo času a peňazí. Nemá kedy chodiť s kamarátmi do kina alebo na zábavy. Nemá peniaze nazvyš, aby si kupoval hry alebo drahé oblečenie. Veľa je toho, čoho sa musí zrieknuť a čo musí podstúpiť a vytrpieť. Je to drina a obeta - a predsa mu to pripadá ľahké a krásne a naopak ťažko, veľmi ťažko by niesol, keby sa mu niekto snažil šport zakázať alebo mu ho niečo znemožnilo! 
Chápeme ten rozdiel? 
Kresťanstvo, to je tréning, extrémny tréning celého človeka, ktorého cieľom je úplná premena z človeka sveta na syna Boha. Je to extrémny šport a extrémny tréning tela, duše i ducha. Alebo jedným slovom, to, čo trénujeme, je charakter. Charakter syna Boha. Osobnosť syna Boha, osobnosť boha na obraz a podobu Boha, nášho Otca. 
Ak milujete svet a nemáte v sebe túžbu po Božom synovstve a nebeskom živote, bude pre vás kresťanstvo neznesiteľné. Nedokážete ho nijako žiť. Budete nariekať, skuhrať, vyhovárať sa a hľadať všemožné dôvody a výhovorky, ako sa mu vyhnúť, pripadne ho zredukovať na tú najnižšiu možnú úroveň "do kostola chodím, modliť sa modlím...", či dokonca len ono "Veď ja v Pána Boha verím..." (podobne, ako keby v prípade pozemského cvičenia niekto, kto necvičí, vyhováral sa, veď ja beriem vitamíny a veľa jem, aby som bol silný, alebo by hovoril, veď isto, ja verím, že cvičenie je zdravé, to o tom ja nepochybujem). A úprimne, ono naozaj nie je dôvod namáhať sa a podstupovať takúto drinu a odriekanie sa sveta, ktorý milujete, kvôli niečomu, čo nechcete a nemilujete!
Ak ste naopak uverili, že Boh vás prijal za svojich synov a dedičov a túžite tento dar prijať, stať sa tým, sami seba považujete nie za ľudí ktorí "praktizujú" kresťanstvo, ale za kresťanov, čiže synov Otca (rovnako, ako sa Messi, Vlhová či Schwarzenegger nepovažujú za ľudí, ktorí sa len "venujú športu", ale za skutočných športovcov, je to ich identita, život, profesia), potom sa všetko zmení. Latinské slovo "passio" vyjadruje utrpenie a pasiu zároveň a presne toto žijete: na jednej strane tréning, tvrdý, "až do krvi" (Hebr 12, 4), vyžadujúci od vás mnohé obetovať, mnohého sa vzdať, ale súčasne  vás to napĺňa pasiou, radosťou, vzrušením, pretože robíte to, čo vás baví, čo milujete. A časom vidíte aj výsledky, ako sa vo vás vzmáha Boží Život, ako rastie vaša sila, ako sa prehlbuje vaša sloboda, ako sa skutočne stávate novými, krásnymi ľuďmi, bohmi na obraz Boha, nášho Otca! 
Takže ako to teda je? 
Bez viery, bez obrátenia, bez lásky k Božiemu synovstvu je kresťanstvo neúnosným bremenom a žiť ho je nemožné. Skutočne nemožné. Preto si zatratení slobodne radšej volia Peklo, pretože Nebo im pripadá ešte viac neznesiteľné! 
S vierou, nádejou a s láskou plynúcich z obrátenia - a v Duchu Svätom, ktorý nás stále viac napĺňa a preniká - kresťanstvo stále ostáva náročným a tvrdým, ale už nie bremenom, ale pasiou, vášňou, radosťou, darom, privilégiom. Samotný tréning nás napĺňa uspokojením, jeho ovocie nás napĺňa blahom a vzrušením, takže (a o tom mučeníctvo je) radšej by sme zomreli, než sa toho zriekli. Obzvlášť ak vieme, že smrť nás ani trochu od toho neoddelí, ale naopak, stane sa pre nás posledným extrémnym tréningom, po ktorom už na nás čaká "pripravený veniec spravodlivosti, ktorý mi v onen deň dá Pán, spravodlivý sudca; a nielen mne, ale aj všetkým, čo milujú jeho príchod." (2Tim 4, 8 )! 
Takéto kresťanstvo, skutočné kresťanstvo, nám potom pripadá súčasne tvrdé a náročné, a pritom súčasne ľahké ako pierko, veď je nám radosťou a pasiou - z toho, že smerujeme k vytúženému cieľu. Že rastieme a napredujeme. Že sme stále dokonalejší. Silnejší. Slobodnejší. Živší. Užitočnejší a náš život zmysluplnejší. K tomu sa pridáva radosť zo spoločenstva podobných v Cirkvi. A nakoniec táto prirodzená rozkoš a radosť sebaaktualizácie a presahujúceho zmyslu sa stáva nebeskou a nadprirodzenou, pretože nás skrze Krista otvára spoločenstvu s Otcom a Jeho Duch nás napĺňa Ním samým. 
Dokonca aj tvrdosť  cvikov a disciplín tohto tréningu nám prináša radosť podobnú tej, ktorú po dobrom tréningu prežíva každý skutočný športovec: radosť z niečoho dobre urobeného, čo nám prospieva, ako o tom hovorí Arnold Schwarzenegger: "Trénovali sme za hranicou bolesti, aby sme zošokovali svaly. Vtedy som si uvedomil, že bolesť môže byť celkom príjemná a nejako inštinktívne som sa začal tešiť na tréningovú bolesť. Prerazil som bariéru bolesti a šokoval som svaly. Mohutnieť z bolesti bola pre mňa nová skúsenosť. Bolesť som premenil na niečo príjemné, ale nie pre nič za nič - ale preto, že to znamenalo pokrok, rast, rozvoj mojich svalov!"
Ale musíte tomu veriť. Musíte mať istotu, že zvíťazíte, že netrénujete nadarmo. A musíte byť rozhodnutí, chcieť to, milovať. Prosto vstať a jednoducho sa rozhodnúť uveriť a prestať pochybovať - veď máme viac než dosť dôvodov byť si Otcom a Jeho povolaním istí! Prosto sa rozhodnúť, že to chceme a za týmto ideme a prestať lavírovať. Prosto sa do toho vložiť a prestať sa vyhýbať a hľadať nejaké iné cesty a spôsoby, skratky či "life-hacky", než je tá jediná cesta, ktorá k cieľu vedie rýchlo a účinne, a tou je práca, tvrdý a poctivý tréning. 
To je to, čo robí rozdiel. S tým je to tvrdé a ľahké. Bez toho je to kruté a neznesiteľné, vskutku neúnosné.

Dôležitý oznam!!!

Bratia a sestry! V sobotu 27. januára 2024 o 10:00  hod. sa v Katedrále sv. Jána Krstiteľa v Prešove uskutoční biskupská vysviacka otca jeromonacha Jonáša (Jozefa Maxima), prešovského arcibiskupa metropolitu – nominanta. V priamom televíznom prenose bude celú slávnosť vysielať RTVS, TV Lux, TV Logos, TV Zemplín a v priamom rozhlasovom prenose Rádio Lumen. 
Z kapacitných dôvodov sa do katedrály dostanú iba kňazi a pozvaní hostia. Pre ostatných veriacich sú pripravené priľahlé priestory – chodba pri katedrále a aula na Gréckokatolíckej teologickej fakulte. V týchto priestoroch bude možné sledovať slávnosť prostredníctvom prenosu, kňazi tam prídu rozdávať sväté prijímanie a novovysvätený vladyka Jonáš príde na konci slávnosti požehnať Boží ľud. Zaujať miesta je potrebné najneskôr do 9:40 hod. 
Zároveň Vám oznamujeme, že nový prešovský arcibiskup metropolita Jonáš bude sláviť archijerejskú svätú liturgiu v Katedrále sv. Jána Krstiteľa v Prešove o 10:00 hod. aj v nasledujúci deň – v nedeľu 28. januára 2024, kde už nebudú kapacitné obmedzenia.  

Duchovná príprava 

Už počnúc touto nedeľou a v nasledujúcom týždni až do biskupskej vysviacky bude v celej našej metropolii prebiehať duchovná príprava, počas ktorej vás pozývame prichádzať do chrámu na sväté liturgie, aby sme sa takýmto spôsobom zjednotili v našich farnostiach v modlitbe za otca jeromonacha Jonáša. V suhubej ekténii počas nich berieme dve prosby za jeromonacha Jonáša, aby ho Pán v biskupskej službe sprevádzal svojimi milosťami.  
Duchovná príprava vyvrcholí počas troch dní pred vysviackou svätými liturgiami v Katedrále sv. Jána Krstiteľa v Prešove o 16:30 hod. V stredu 24. januára bude svätú liturgiu sláviť vladyka Peter Rusnák, vo štvrtok 25. januára vladyka Cyril Vasiľ SJ a v piatok 26. januára vladyka Milan Lach SJ. Každý z nich zároveň ohlási homíliu. Pozývame vás, podľa vašich možností, na tieto liturgie do prešovskej katedrály. Budú vysielané aj v priamom prenose TV Logos a TV Zemplín a budete si ich môcť nájsť aj v archíve na webovej a FB stránke TV Logos. 
V deň biskupskej vysviacky, v sobotu 27. januára 2024 o 12:00 hod., v každom [image: ]chráme našej metropolie zaznejú všetky zvony na päť minút. Bude to znak našej spoločnej radosti z tejto vzácnej historickej chvíle a pozvanie k vďačnosti Bohu a k modlitbe za otca arcibiskupa metropolitu Jonáša, ktorého biskupským heslom sú slová z knihy proroka Jonáša „U Pána je spása.“





	

	Čičava
	Komárany
	Merník

	Po
22.1.
	Svätý apoštol Timotej; svätý prepodobný mučeník Anastáz Perzský

	
	17.00 liturgia
18.00 moleben k sv.Šarbelovi a pomazanie olejom
	 
	

	Ut
23.1.
	Svätý hieromučeník Klement, ankyrský biskup; svätý mučeník Agatanel

	
	8.00
	
	

	St
24.1.
	Prepodobná matka Xénia Rímska

	
	8.00
	
	

	Št 
25.1.
	Svätý Gregor Teológ, konštantínopolský arcibiskup

	
	
	17.00 +Anna (r.Guľaková)
	

	Pi
26.1. 
	Prepodobný otec Xenofont a jeho manželka Mária a synovia

	
	
	17.00 +Juraj (r.Janová)
	

	So
27.1.
	Prenesenie pozostatkov svätého Jána Zlatoústeho
Biskupská chirotónia (vysviacka) nového arcibiskupa a metropolitu Jonáša (Jozefa Maxima)

	
	
	
	

	Ne
28.1.
	Nedeľa o márnotratnom synovi
Prepodobný otec Efrém Sýrsky
	

	
	9.15*Emília Tkáčová
	7.30 *za farnosť
	11.00 


Úmysel modlitby: za mier na Ukrajine a vo svete.	

